**Projektas**

**Lietuvos Respublikos Vyriausybė**

**NUTARIMAS**

**Dėl lietuvos respublikos vyriausybės 2003 m. spalio 9 d. nutarimo nr. 1264 „dėl RADIJO IR TELEVIZIJOS PROGRAMŲ SUKŪRIMO, JŲ PARENGIMO TRANSLIUOTI PASLAUGŲ, JAU PARENGTŲ PROGRAMŲ BEI RADIJO IR TELEVIZIJOS LAIDŲ TRANSLIAVIMO ETERYJE LAIKO PIRKIMŲ TVARKOS PATVIRTINIMO“ PAKEITIMO**

2018 m. d. Nr.

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos Vyriausybės 2003 m. spalio 9 d. nutarimą Nr. 1264 „Dėl Radijo ir televizijos programų sukūrimo, jų parengimo transliuoti paslaugų, jau parengtų programų bei radijo ir televizijos laidų transliavimo eteryje laiko pirkimų tvarkos aprašo patvirtinimo“ ir jį išdėstyti nauja redakcija:

„**Lietuvos Respublikos Vyriausybė**

**NUTARIMAS**

**DĖL RADIJO IR AUDIOVIZUALINĖS ŽINIASKLAIDOS PROGRAMŲ, JŲ SUKŪRIMO, GAMINIMO IR TRANSLIAVIMO ETERYJE LAIKO PIRKIMŲ TVARKOS APRAŠO PATVIRTINIMO**

Vadovaudamasi Lietuvos Respublikos viešųjų pirkimų įstatymo 6 straipsnio 2 punktu, Lietuvos Respublikos Vyriausybė n u t a r i a:

Patvirtinti Radijo ir audiovizualinės žiniasklaidos programų, jų sukūrimo, gaminimo ir transliavimo eteryje laiko pirkimų tvarkos aprašą (pridedama).“

|  |  |  |
| --- | --- | --- |
| Ministras Pirmininkas |  |  |
|  |  |  |
| Kultūros ministras |  |  |

Patvirtinta

Lietuvos Respublikos Vyriausybės  
201 m. d. nutarimu Nr.

**Radijo ir audiovizualinės žiniasklaidos programų, jų sukūrimo, gaminimo ir transliavimo eteryje laiko pirkimų tvarkos aprašAS**

**I SKYRIUS**

**BENDROSIOS NUOSTATOS**

1. Radijo ir audiovizualinės žiniasklaidos programų, jų sukūrimo, gaminimo ir transliavimo eteryje laiko pirkimų tvarkos aprašas(toliau – Aprašas) reglamentuoja:

1.1. radijo ir audiovizualinės žiniasklaidos programų, jų sukūrimo, gaminimo pirkimų, kai tokius pirkimus atlieka radijo programų transliuotojas ar visuomenės informavimo audiovizualinėmis priemonėmis paslaugos teikėjas, tvarką;

1.2. radijo ir audiovizualinės žiniasklaidos programų transliavimo eteryje laiko, kai pirkimo ar preliminarioji sutartis (toliau – sutartis) sudaroma su radijo programų transliuotoju ar visuomenės informavimo audiovizualinėmis priemonėmis paslaugos teikėju, pirkimų tvarką.

2. Aprašo nuostatos taikomos šioms perkančiosioms organizacijoms:

2.1. radijo programų transliuotojams ir visuomenės informavimo audiovizualinėmis priemonėmis paslaugos teikėjams, atitinkantiems Lietuvos Respublikos viešųjų pirkimų įstatymo 2 straipsnio 25 dalyje nustatytus reikalavimus;

2.2. perkančiosioms organizacijoms, atitinkančioms Viešųjų pirkimų įstatymo 2 straipsnio 25 dalyje nustatytus reikalavimus ir perkančioms radijo ir audiovizualinės žiniasklaidos programų transliavimo eteryje laiko paslaugas, kai sutartis sudaroma su radijo programų transliuotoju ar visuomenės informavimo audiovizualinėmis priemonėmis paslaugos teikėju.

3. Apraše vartojamos sąvokos:

3.1. **Pirkimo objektas** – radijo ar audiovizualinės žiniasklaidos programa (toliau – programa) ar programos ir (arba) jos/jų sukūrimo ir (arba) gaminimo ar transliavimo eteryje laiko paslaugos (toliau kartu – paslaugos);

3.2. **Pirkimų organizatorius** – perkančiosios organizacijos vadovo ar jo įgaliotojo asmens paskirtas darbuotojas, kuris šio Aprašo nustatyta tvarka organizuoja ir atlieka pirkimus, kai tokiems pirkimams atlikti nesudaroma pirkimo komisija (toliau – komisija);

3.3. **Suinteresuotas tiekėjas** – pirkimui paraišką ir (arba) pasiūlymą pateikęs tiekėjas, išskyrus tiekėją, kuris galutinai pašalintas iš pirkimo procedūros, t. y. jam pranešta apie paraiškos arba pasiūlymo atmetimą ir jo pašalinimas dėl pasibaigusio apskundimo termino negali būti ginčijamas arba dėl kurio pašalinimo pagrįstumo yra įsiteisėjęs teismo sprendimas.

4. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos visuomenės informavimo įstatyme ir Viešųjų pirkimų įstatyme.

5. Perkančioji organizacija užtikrina, kad vykdant pirkimą būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų ir konfidencialumo reikalavimų. Perkančioji organizacija, vykdydama pirkimą, turi siekti, kad paslaugoms įsigyti skirtos lėšos būtų naudojamos racionaliai.

6. Perkančioji organizacija, komisijos nariai ar ekspertai, pirkimų organizatoriai ir kiti asmenys negali tretiesiems asmenims atskleisti iš tiekėjų gautos informacijos, kurią jie nurodė kaip konfidencialią. Nustatant informacijos konfidencialumą, vadovaujamasi Viešųjų pirkimų įstatymo 20 straipsnio 2-5 dalių nuostatomis.

7. Perkančioji organizacija pirkimo (pirkimų) procedūroms atlikti gali, o vykdydama pirkimą programos konkurso būdu – privalo sudaryti komisiją, nustatyti jai užduotis ir suteikti visus įgaliojimus toms užduotims atlikti. Jeigu perkančioji organizacija pirkimų procedūroms atlikti įgalioja kitą perkančiąją organizaciją, šiuos veiksmus atlieka įgaliotoji organizacija. Komisija dirba pagal ją sudariusios perkančiosios organizacijos patvirtintą darbo reglamentą, yra jai atskaitinga ir vykdo tik rašytines jos užduotis ir įpareigojimus.

8. Komisija sudaroma iš ne mažiau kaip 3 fizinių asmenų – komisijos pirmininko ir bent 2 komisijos narių (toliau kartu – komisijos narys, komisijos nariai). Šie komisijos nariai gali būti ir ne komisiją sudarančios perkančiosios organizacijos darbuotojai. Komisiją sudaranti perkančioji organizacija turi teisę pasikviesti ekspertų – dalyko žinovų konsultuoti klausimu, kuriam reikia specialių žinių ar vertinimo.

9. Komisijos pirmininku skiriamas komisiją sudariusios perkančiosios organizacijos vadovas arba jo įgaliotas šios perkančiosios organizacijos ar bendru pavaldumu susijusios kitos perkančiosios organizacijos darbuotojas. Skiriant komisijos narius, turi būti atsižvelgiama į jų ekonomines, technines, teisines žinias ir šio Aprašo išmanymą. Komisijos nariais gali būti tik nepriekaištingos reputacijos asmenys, atitinkantys Viešųjų pirkimų įstatymo 2 straipsnio 17 punkte nustatytus kriterijus. Atitikimą Viešųjų pirkimų įstatymo 2 straipsnio 17 punkte nustatytiems kriterijams patvirtina komisijos narys, pasirašydamas Aprašo priede nustatytos formos nepriekaištingos reputacijos reikalavimų atitikties deklaraciją. Komisijos posėdžiai ir priimami sprendimai yra teisėti, kai posėdyje dalyvauja daugiau kaip pusė visų komisijos narių, o jeigu komisija sudaryta iš 3 asmenų – kai posėdyje dalyvauja visi komisijos nariai.

10. Komisiją sudariusi perkančioji organizacija gali kviesti komisijos posėdžiuose stebėtojo teisėmis dalyvauti valstybės ir savivaldybių institucijų ar įstaigų atstovus, pateikusius atstovaujamo subjekto įgaliojimą (toliau – stebėtojai).

11. Komisija veikia nuo sprendimo ją sudaryti ir užduočių jai nustatymo iki sprendimo ją panaikinti priėmimo. Komisija priima sprendimus posėdyje paprasta balsų dauguma atviru vardiniu balsavimu. Balsuoti galima tik už arba prieš siūlomą sprendimą. Jeigu balsai pasiskirsto po lygiai, lemia komisijos pirmininko balsas. Komisijos sprendimai įforminami protokolu. Protokole nurodomi komisijos sprendimo motyvai, pateikiami paaiškinimai, komisijos narių atskirosios nuomonės. Protokolą pasirašo visi komisijos posėdyje dalyvavę nariai.

12. Komisijai ar pirkimų organizatoriui nustatomoje rašytinėje užduotyje turi būti nurodyta:

12.1. paslaugų pavadinimas, paslaugų kiekis arba apimtis;

12.2. paslaugų teikimo vieta ir laikas (grafikas), jeigu tai žinoma;

12.3. mokėjimo už paslaugas terminai, jeigu tai žinoma;

12.4. pirkimui skiriamų lėšų suma.

13. Vadovaudamasi Aprašo nuostatomis ir atsižvelgdama į užduotyje pateiktą informaciją, komisija ar pirkimų organizatorius pasirenka pirkimo būdą, nustato tiekėjų pašalinimo pagrindus, kvalifikacinius reikalavimus ir jų tikrinimo būdus (jeigu taikoma), parengia pirkimo dokumentus (jeigu taikoma), atlieka pirkimo procedūras, sudaro tiekėjų pasiūlymų eilę ir nustato laimėjusį (-ius) pasiūlymą (-us), su kurio (-ių) tiekėju (-ais) bus sudaroma sutartis. Tiekėjų pašalinimo pagrindai ir kvalifikaciniai reikalavimai turi būti nustatyti pagal Viešųjų pirkimų įstatymo 46 ir 47 straipsnių nuostatas.

14. Pirkimų organizavimo, įskaitant sutarčių vykdymo priežiūros, tvarką ir atvejus, kada pirkimą atlieka pirkimų organizatorius, o kada – komisija, taip pat kokie dokumentai pildomi pirkimo procedūrų metu (neįskaitant nurodytų Aprašo 118 punkte), perkančioji organizacija gali nustatyti vidaus dokumentuose. Tais atvejais, kai pirkimą atlieka pirkimų organizatorius ir pirkimą patvirtinantys dokumentai yra saugomi pirkimo organizatoriaus elektroniniame pašte, perkančioji organizacija užtikrina tokių dokumentų prieinamumą tiekėjams, iškilus tokiam poreikiui.

Skiriant pirkimų organizatorių, turi būti atsižvelgiama į jo ekonomines, technines, teisines žinias ir šio Aprašo išmanymą. Pirkimų organizatoriai gali būti tik nepriekaištingos reputacijos asmenys, atitinkantys Viešųjų pirkimų įstatymo 2 straipsnio 17 punkte nustatytus kriterijus. Atitikimą Viešųjų pirkimų įstatymo 2 straipsnio 17 punkte nustatytiems kriterijams patvirtina pirkimų organizatorius, pasirašydamas Aprašo priede nustatytos formos nepriekaištingos reputacijos reikalavimų atitikties deklaraciją.

15. Perkančioji organizacija, siekdama užkirsti kelią pirkimuose kylantiems interesų konfliktams, turi reikalauti, kad kiekvienas perkančiosios organizacijos pirkimų organizatorius, komisijos narys ar ekspertas, stebėtojas, dalyvaujantis pirkimo procedūroje ar galintis daryti įtaką jos rezultatams, pirkimo procedūroje dalyvautų ar su pirkimu susijusius sprendimus priimtų tik prieš tai pasirašęs perkančiosios organizacijos vidaus dokumentuose nustatytos formos konfidencialumo pasižadėjimą ir Viešųjų pirkimų tarnybos kartu su Vyriausiąja tarnybinės etikos komisija nustatytos formos nešališkumo deklaraciją.

16. Perkančiosios organizacijos ir tiekėjo bendravimas ir keitimasis informacija pagal šį Aprašą, įskaitant kvietimų pateikti pasiūlymą, tiekėjų paraiškų ir (arba) pasiūlymų pateikimą, atsižvelgiant į pasirinktą pirkimo būdą, vyksta elektroniniu paštu, per kurjerį, tiekėjui tiesiogiai perduodant dokumentus perkančiajai organizacijai ar kitomis šiame Apraše numatytomis priemonėmis. Bendravimo su tiekėjais forma nustatoma pirkimo dokumentuose, kai jie rengiami.

17. Neatsižvelgiant į pasirinktą perkančiosios organizacijos ir tiekėjo bendravimo ir keitimosi informacija būdą, pirkimų organizatorius, komisijos nariai ar ekspertai turi užtikrinti, kad būtų išsaugotas duomenų vientisumas, iš tiekėjo gautos informacijos, kurią jis nurodė kaip konfidencialią, konfidencialumas. Taip pat būtina užtikrinti, kad pirkimų organizatorius, komisijos nariai ar ekspertai su tiekėjo pateiktais dokumentais galėtų susipažinti tik pasibaigus nustatytam jų pateikimo terminui.

18. Programos konkurso ar skelbiamos apklausos procedūros prasideda, kai perkančioji organizacija Aprašo 23 punkte nustatyta tvarka paskelbia skelbimą apie programos konkursą ar skelbiamą apklausą. Neskelbiamos apklausos procedūros prasideda, kai perkančioji organizacija kreipiasi į tiekėją (tiekėjus) prašydama pateikti pasiūlymą.

19. Pirkimo procedūros baigiasi, kai:

19.1. sudaroma sutartis ir pateikiamas sutarties įvykdymo užtikrinimas, jei jo buvo prašoma;

19.2. atmetamos visos paraiškos arba visi pasiūlymai;

19.3. nutraukiamos pirkimo procedūros;

19.4. per nustatytą terminą nepateikiama nei viena paraiška arba nei vienas pasiūlymas;

19.5. baigiasi pasiūlymų galiojimo laikas ir sutartis nesudaroma dėl priežasčių, kurios priklauso nuo tiekėjų;

19.6. visi tiekėjai atšaukia savo pasiūlymus ar atsisako sudaryti sutartį.

Pirkimas laikomas įvykusiu, jeigu yra bent vienas pirkimo dokumentuose nustatytus reikalavimus atitinkantis pasiūlymas.

20. Pirkimo objektas gali būti skaidomas į dalis kiekybiniu, kokybiniu pagrindu ar pagal skirtingus jo įgyvendinimo etapus.

21. Bet kuriuo metu iki sutarties sudarymo, perkančioji organizacija turi teisę savo iniciatyva nutraukti pradėtas pirkimo procedūras, jeigu atsirado aplinkybių, kurių nebuvo galima numatyti, ir privalo tai padaryti, jeigu buvo pažeisti Aprašo 5 punkte nustatyti principai ir atitinkamos padėties negalima ištaisyti.

**II SKYRIUS**

**PIRKIMO DOKUMENTAI**

22. Perkančioji organizacija pirkimo dokumentuose pateikia visą informaciją apie pirkimo sąlygas ir procedūras.

23. Pirkimo dokumentų sudedamoji dalis yra skelbimas apie pirkimą. Kai paslaugos perkamos programos konkurso ar skelbiamos apklausos būdu, perkančioji organizacija turi oficialioje perkančiosios organizacijos interneto svetainėje paskelbti skelbimą, kuriuo tiekėjai kviečiami teikti paraiškas arba pasiūlymus. Skelbimas apie pirkimą gali būti papildomai išspausdintas pasirinktame leidinyje, paskelbtas kitur internete, nurodant, kokiame pasirinktame leidinyje bus papildomai išspausdintas skelbimas apie pirkimą. Skelbimo turinys visur turi būti tapatus. Rekomenduotina potencialius tiekėjus papildomai informuoti raštu apie šiame punkte nustatyta tvarka paskelbtą skelbimą.

24. Skelbime apie pirkimą turi būti nurodyta ši informacija:

24.1. kad pirkimas atliekamas vadovaujantis šiuo Aprašu;

24.2. pirkimo būdas;

24.3. perkančiosios organizacijos pavadinimas, juridinio asmens kodas, adresas, telefono ryšio numeris, elektroninio pašto adresas;

24.4. pirkimo objekto pavadinimas;

24.5. kontaktiniai duomenys, kuriais galima kreiptis dėl pirkimo dokumentų ir kitų su pirkimu susijusių klausimų;

24.6. kalba, kuria gali būti parengtos paraiškos ir (arba) pasiūlymai;

24.7. kad paraiškas ir (arba) pasiūlymus tiekėjai turi pateikti raštu ir paraiškų arba pasiūlymų pateikimo terminas, nurodant datą, valandą ir minutę;

24.8. kad leidžiama, neleidžiama ar reikalaujama pateikti alternatyvius pasiūlymus.

25. Perkančioji organizacija pirkimo dokumentus skelbia oficialioje perkančiosios organizacijos interneto svetainėje kartu su skelbimu apie pirkimą. Jeigu skelbimas apie pirkimą papildomai išspausdintas pasirinktame leidinyje ir (arba) paskelbtas kitur internete, skelbime turi būti nuoroda į oficialią perkančiosios organizacijos interneto svetainę, kurioje tiekėjai gali susipažinti su pirkimo dokumentais.

26. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti paraiškas ir (arba) pasiūlymus, o perkančioji organizacija – nupirkti tai, ko reikia.

27. Pirkimo dokumentai rengiami ir pirkimo skelbimai skelbiami lietuvių kalba. Papildomai pirkimo dokumentai gali būti rengiami ir kitomis kalbomis. Pirkimo dokumentuose turi būti nurodyta:

27.1. paslaugų pavadinimas ir apibūdinimas (gali būti nurodomi pirkimo objekto funkciniai reikalavimai, kitos svarbios savybės, kūrybiniai paslaugų įgyvendinimo kriterijai), jeigu žinoma - paslaugų teikimo terminai ir aprėpties zona (transliavimo eteryje grafikas – periodiškumas);

27.2. dėl kelių pirkimo objekto dalių (vienos, dviejų ar daugiau) tas pats tiekėjas gali pateikti paraišką ir (arba) pasiūlymą, maksimalus skaičius pirkimo objekto dalių, dėl kurių laimėtoju gali būti nustatomas tas pats tiekėjas, jeigu perkančioji organizacija nusprendžia šį skaičių riboti - ar perkančioji organizacija pasilieka galimybę nuspręsti sudaryti vieną sutartį dėl jos nurodytų pirkimo dalių ar jų grupių, dėl kurių pagal pirkimo dokumentus laimėtoju gali būti nustatomas tas pats tiekėjas (tais atvejais, kai pirkimo objektas skaidomas į dalis);

27.3. paraiškų ir (arba) pasiūlymų rengimo reikalavimai (apimtis, sudėtis, techniniai, estetiniai, funkciniai ir kokybės reikalavimai priklausomai nuo paslaugų specifikos);

27.4. tiekėjų pašalinimo pagrindai ir (arba) kvalifikacijos reikalavimai, tiekėjų kvalifikacijos vertinimo tvarka ir tiekėjų pašalinimo pagrindų nebuvimą ir (arba) atitiktį kvalifikacijos reikalavimams patvirtinančių dokumentų sąrašas (jeigu taikoma);

27.5. pasiūlymų vertinimo kriterijai ir sąlygos (priklausomai nuo paslaugų specifikos);

27.6. perkančiosios organizacijos siūlomos šalims sudaryti sutarties sąlygos ir (arba) sutarties projektas, jeigu jis yra parengtas (jeigu sutartis sudaroma raštu);

27.7. teisinės formos reikalavimai, kai perkančioji organizacija reikalauja, kad, tiekėjų grupės pateiktą pasiūlymą nustačius laimėjusį ir pasiūlius sudaryti sutartį, tiekėjų grupė įgytų tam tikrą teisinę formą. Jeigu reikalaujama, kad tiekėjų grupė įsteigtų juridinį asmenį, nurodoma pareiga tiekėjams laiduoti už jų įsteigto juridinio asmens prievoles, susijusias su sutarties sąlygų įvykdymu;

27.8. informacija, ar perkančioji organizacija leidžia, neleidžia ar reikalauja pateikti alternatyvius pasiūlymus. Jeigu perkančioji organizacija leidžia pateikti alternatyvius pasiūlymus, nurodomi minimalūs reikalavimai, kuriuos turi atitikti alternatyvūs pasiūlymai, konkretūs jų pateikimo reikalavimai, įskaitant tai, ar alternatyvūs pasiūlymai gali būti teikiami tik pateikus pagrindinį pasiūlymą. Perkančioji organizacija turi pasirinkti tokius pasiūlymų vertinimo kriterijus, kurie būtų tinkami vertinant ir pagrindinius, ir alternatyvius pasiūlymus. Vertinami tik tie alternatyvūs pasiūlymai, kurie atitinka minimalius reikalavimus;

27.9. paraiškų arba pasiūlymų pateikimo termino pabaiga, vieta ir būdas;

27.10. pasiūlymų galiojimo užtikrinimo reikalavimai, data, iki kada turi galioti pirkimui pateikto pasiūlymo galiojimo užtikrinimas (jeigu taikoma);

27.11. būdai, kuriais tiekėjai gali prašyti pirkimo dokumentų paaiškinimų ir tokių prašymų pateikimo terminas, informacija, ar perkančioji organizacija ketina rengti susitikimą su tiekėjais dėl pirkimo dokumentų paaiškinimo ir šio susitikimo data, laikas, taip pat būdai, kuriais perkančioji organizacija savo iniciatyva gali paaiškinti (patikslinti) pirkimo dokumentus;

27.12. data, iki kada turi galioti pirkimui pateiktas pasiūlymas, arba laikotarpis, kurį turi galioti pasiūlymas;

27.13. susipažinimo su pasiūlymais vieta, data, valanda ir minutė (jeigu taikoma);

27.14. susipažinimo su pasiūlymais (jeigu taikoma) ir jų nagrinėjimo procedūros;

27.15. informacija, kaip turi būti apskaičiuota ir išreikšta pasiūlymuose nurodoma kaina. Į kainą turi būti įskaityti visi mokesčiai;

27.16. informacija, kad pasiūlymuose nurodytos kainos bus vertinamos eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Europos Centrinio Banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos Centrinis Bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną;

27.17. perkančiosios organizacijos valstybės tarnautojų ar darbuotojų arba komisijos narių (vieno ar kelių), kurie įgalioti palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su pirkimų procedūromis, vardai, pavardės, kontaktinė informacija;

27.18. informacija apie tai, kad tiekėjas privalo nurodyti, ar jo pateiktame pasiūlyme yra konfidencialios informacijos, ir kuri informacija yra konfidenciali;

27.19. informacija apie tai, kad tiekėjas privalo nurodyti, kokiai sutarties daliai ir kokius subtiekėjus, jeigu jie yra žinomi, jis ketina pasitelkti (jeigu taikoma);

27.20. ar perkančioji organizacija pirkimo metu numato vykdyti derybas;

27.21. paraiškų ar pasiūlymų atmetimo pagrindai;

27.22. informacija apie tai, ar į Komisijos posėdžius kviečiami dalyvauti stebėtojai, jų dalyvavimo sąlygos;

27.23. kita, perkančiosios organizacijos nuomone, būtina informacija.

28. Tiekėjas gali paprašyti, kad perkančioji organizacija paaiškintų pirkimo dokumentus. Perkančioji organizacija atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip likus 4 darbo dienoms iki paraiškų arba pasiūlymų pateikimo termino pabaigos, o jei nustatytas pasiūlymų pateikimo terminas trumpesnis nei 4 darbo dienos – ne vėliau kaip likus 2 darbo dienoms iki pasiūlymų pateikimo termino pabaigos). Į vėliau gautus rašytinius prašymus perkančioji organizacija gali atsakyti, jeigu yra pakankamai laiko atsakymui parengti ir išsiųsti. Perkančioji organizacija, atsakydama tiekėjui, kartu siunčia paaiškinimus ir visiems kitiems tiekėjams, kuriems pirkimo dokumentai buvo pateikti, bet nenurodo, iš ko gavo prašymą paaiškinti pirkimo dokumentus.

29. Nesibaigus paraiškų arba pasiūlymų pateikimo terminui, perkančioji organizacija savo iniciatyva turi teisę paaiškinti (patikslinti) pirkimo dokumentus. Tuo atveju, kai tikslinama pirkimo dokumentuose paskelbta informacija, perkančioji organizacija papildomai oficialioje perkančiosios organizacijos interneto svetainėje prie skelbimo apie pirkimą paskelbia patikslintą informaciją.

30. Perkančioji organizacija turi užtikrinti, kad tiekėjai pirkimo dokumentų paaiškinimus (patikslinimus) ir atsakymus į rašytinius prašymus gautų ne vėliau kaip likus 3 darbo dienoms iki paraiškų arba pasiūlymų pateikimo termino pabaigos, o jei nustatytas paraiškų ar pasiūlymų pateikimo terminas trumpesnis nei 3 darbo dienos – ne vėliau kaip likus 1 darbo dienai iki paraiškų ar pasiūlymų pateikimo termino pabaigos. Pirkimo dokumentų paaiškinimai (patikslinimai) skelbiami oficialioje perkančiosios organizacijos interneto svetainėje kartu su skelbimu apie pirkimą ne vėliau kaip likus 1 darbo dienai iki paraiškų arba pasiūlymų pateikimo termino pabaigos.

31. Perkančioji organizacija, paaiškindama ar patikslindama pirkimo dokumentus, privalo užtikrinti tiekėjų anonimiškumą, t. y. privalo užtikrinti, kad tiekėjas iš perkančiosios organizacijos nesužinotų kitų tiekėjų, dalyvaujančių pirkimo procedūrose, pavadinimų ir kitų rekvizitų.

32. Jeigu komisija, vykdydama programos konkursą ar skelbiamą apklausą, rengia susitikimą su tiekėjais dėl pirkimo dokumentų paaiškinimo, ji surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Informacija apie planuojamą susitikimą su tiekėjais ir po susitikimo parengtas protokolo išrašas skelbiamas oficialioje perkančiosios organizacijos svetainėje kartu su skelbimu apie pirkimą ne vėliau kaip likus 3 darbo dienoms iki paraiškų arba pasiūlymų pateikimo termino pabaigos, o jei nustatytas paraiškų ar pasiūlymų pateikimo terminas trumpesnis nei 3 darbo dienos – ne vėliau kaip likus 1 darbo dienai iki paraiškų ar pasiūlymų pateikimo termino pabaigos..

**III SKYRIUS**

**TIEKĖJO PARAIŠKOS IR (ARBA) PASIŪLYMO PATEIKIMAS**

33. Perkančioji organizacija privalo nustatyti pakankamą paraiškų ir (arba) pasiūlymų pateikimo terminą, kad tiekėjai spėtų laiku ir tinkamai parengti ir pateikti paraiškas ir (arba) pasiūlymus. Perkančioji organizacija, nustatydama šį terminą, privalo atsižvelgti į pirkimo sudėtingumą ir laiką, reikalingą paraiškoms ir (arba) pasiūlymams parengti.

34. Perkančioji organizacija privalo pratęsti paraiškų arba pasiūlymų pateikimo terminus, kad visi pirkime norintys dalyvauti tiekėjai turėtų galimybę susipažinti su visa paraiškai ir (arba) pasiūlymui parengti reikalinga informacija, šiais atvejais:

34.1. jeigu dėl kokių nors priežasčių papildoma su pirkimo dokumentais susijusi informacija būtų pateikiama vėliau kaip likus 3 darbo dienoms iki paraiškų arba pasiūlymų pateikimo termino pabaigos, o jei nustatytas paraiškų ar pasiūlymų pateikimo terminas trumpesnis nei 3 darbo dienos – ne vėliau kaip likus 1 darbo dienai iki paraiškų ar pasiūlymų pateikimo termino pabaigos, nors šios informacijos buvo paprašyta laiku;

34.2. jeigu buvo padaryta reikšmingų pirkimo dokumentų pakeitimų.

35. Tiekėjų pasiūlymai, atsižvelgiant į pasirinktą pirkimo būdą, gali būti pateikiami žodžiu arba raštu.

36. Jeigu perkančioji organizacija reikalauja, kad paraiškos ir (arba) pasiūlymai (ar jų dalis) būtų pateikiami tiekėjui tiesiogiai perduodant dokumentus perkančiajai organizacijai, per pašto paslaugos teikėją ar kitą tinkamą vežėją, jie turi būti pateikiami raštu ir pasirašyti tiekėjo ar jo įgalioto asmens. Tokiu atveju paraiška ir (arba) pasiūlymas turi būti pateikiamas užklijuotame voke. Pasiūlymo (su priedais) lapai turi būti sunumeruoti, susiūti ir paskutinio lapo antrojoje pusėje patvirtinti tiekėjo ar jo įgalioto asmens parašu, nurodytas tiekėjo ar jo įgalioto asmens vardas, pavardė, pareigos (jeigu yra) ir pasiūlymą sudarančių lapų skaičius. Kartu su kitais pasiūlymo lapais įsiuvama ir sunumeruojama pasiūlymo galiojimo užtikrinimą patvirtinančio dokumento, kai jo reikalaujama, kopija. Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas, jis įdedamas į bendrą voką. Tuo atveju, kai pasiūlymas yra didelės apimties ir susideda iš kelių dalių, šie reikalavimai taikomi kiekvienai pasiūlymo daliai. Jeigu perkančioji organizacija reikalauja, kad pasiūlymai (ar jų dalis) būtų pateikiami elektroniniu paštu, pasiūlymas turėtų būti pasirašytas nekvalifikuotu elektroniniu parašu arba pasirašytas pasiūlymas gali būti nuskenuotas ir pateiktas elektroniniu paštu.

37. Perkančioji organizacija neatsako už pašto vėlavimus ar kitus nenumatytus atvejus, dėl kurių paraiškos arba pasiūlymai nebuvo gauti ar gauti pavėluotai. Jeigu tiesiogiai, per pašto paslaugos teikėją, kitą tinkamą vežėją ar elektroniniu paštu pateikta paraiška arba pasiūlymas perkančiojoje organizacijoje gautas pavėluotai, tokia paraiška arba pasiūlymas atmetamas vadovaujantis Aprašo 55 punktu. Jeigu pavėluotai gauta paraiška arba pasiūlymas pateiktas tiesiogiai, per pašto paslaugos teikėją ar kitą tinkamą vežėją, tokia paraiška ar pasiūlymas neatplėšiamas ir grąžinamas tiekėjui.

38. Tiekėjas gali pateikti tik vieną pasiūlymą, o jeigu pirkimo objektas suskaidytas į dalis, kurių kiekvienai numatoma sudaryti atskirą sutartį, tiekėjas gali pateikti perkančiajai organizacijai po vieną pasiūlymą dėl vienos, kelių ar visų pirkimo objekto dalių, kaip pirkimo dokumentuose nurodo perkančioji organizacija, išskyrus atvejus, kai pirkimo dokumentuose leidžiama pateikti alternatyvius pasiūlymus.

39. Tuo atveju, kai tiekėjas prašo patvirtinti jo pasiūlymo gavimo faktą, perkančioji organizacija privalo ne vėliau kaip per 1 darbo dieną nuo prašymo gavimo dienos pateikti rašytinį patvirtinimą ir jame nurodyti gavimo dieną, valandą ir minutę.

40. Pasiūlymas galioja jame tiekėjo nurodytą terminą. Šis terminas turi būti ne trumpesnis, negu yra nustatyta pirkimo dokumentuose. Jeigu pasiūlyme nenurodytas jo galiojimo terminas, laikoma, kad pasiūlymas galioja tiek, kiek nustatyta pirkimo dokumentuose.

41. Pirkimo procedūros metu perkančioji organizacija gali prašyti, kad tiekėjai pratęstų pasiūlymų galiojimą iki konkrečiai nurodyto termino. Tiekėjas gali atmesti tokį prašymą, neprarasdamas teisės į savo pasiūlymo galiojimo užtikrinimą, jeigu jo buvo reikalaujama.

42. Tiekėjas, kuris sutinka pratęsti savo pasiūlymo galiojimo terminą, apie tai raštu praneša perkančiajai organizacijai, pratęsia pasiūlymo galiojimo užtikrinimo terminą arba pateikia naują pasiūlymo galiojimo užtikrinimą patvirtinantį dokumentą, jeigu to reikalauja perkančioji organizacija. Jeigu tiekėjas neatsako į perkančiosios organizacijos prašymą pratęsti pasiūlymo galiojimo terminą, jo nepratęsia arba perkančiajai organizacijai paprašius nepateikia naujo pasiūlymo galiojimo užtikrinimo arba jo nepratęsia, laikoma, kad jis atmetė prašymą pratęsti savo pasiūlymo galiojimo terminą.

43. Kol nesuėjo pasiūlymų pateikimo terminas, tiekėjas gali pakeisti arba atšaukti savo pasiūlymą, neprarasdamas teisės į savo pasiūlymo galiojimo užtikrinimą, jeigu jo buvo reikalaujama. Toks pakeitimas arba pranešimas, kad pasiūlymas atšaukiamas, pripažįstamas galiojančiu, jeigu perkančioji organizacija jį gavo iki pasiūlymų pateikimo termino pabaigos.

44. Perkančioji organizacija gali leisti arba reikalauti, kad tiekėjai pateiktų alternatyvius pasiūlymus. Skelbime apie pirkimą arba kvietime pateikti pasiūlymus perkančioji organizacija privalo nurodyti, kad leidžiama, neleidžiama ar reikalaujama pateikti alternatyvius pasiūlymus. Alternatyvūs pasiūlymai turi būti susiję su pirkimo objektu.

**IV SKYRIUS**

**SUSIPAŽINIMAS SU PARAIŠKOMIS ARBA PASIŪLYMAIS, TIEKĖJO IR JO PATEIKTOS PARAIŠKOS ARBA PASIŪLYMO VERTINIMAS**

45. Komisija arba pirkimų organizatorius susipažinimą su paraiškomis ar pasiūlymais, gautais nepasibaigus jų pateikimo terminui, pradeda pirkimo dokumentuose nurodytą dieną, valandą ir minutę. Pakeitus šį terminą, atitinkamai turi būti pakeistas ir susipažinimo su paraiškomis ar pasiūlymais laikas.

46. Jeigu pirkimą vykdo komisija, susipažinimas su paraiškomis ar pasiūlymais vyksta komisijos posėdyje. Komisijos posėdžio diena ir valanda turi sutapti su paraiškų ar pasiūlymų pateikimo termino pabaiga.

47. Pradiniu susipažinimu su paraiškomis ar pasiūlymais, pateiktais ne elektroninėmis priemonėmis, laikomas vokų su paraiškomis ar pasiūlymais atplėšimas.

48. Susipažįstant su ne elektroninėmis priemonėmis pateiktais pasiūlymais, vokus atplėšia pirkimų organizatorius arba vienas iš Komisijos narių pasiūlymus pateikusių ir Komisijos posėdyje dalyvaujančių tiekėjų ar jų atstovų akivaizdoje.

49. Tiekėjai nedalyvauja Komisijos posėdžiuose, kuriuose susipažįstama su elektroninėmis priemonėmis pateiktais pasiūlymais, atliekamos paraiškų ar pasiūlymų nagrinėjimo, vertinimo ir palyginimo procedūros.

50. Susipažinimo ar pasiūlymais posėdyje dalyvaujantiems tiekėjams ar jų atstovams skelbiama:

50.1. pasiūlymą pateikusio tiekėjo pavadinimas;

50.2. pasiūlyme nurodyta kaina. Jeigu pirkimas susideda iš atskirų pirkimo objekto dalių, skelbiama kiekvienos pirkimo objekto dalies kaina. Tuo atveju, kai pasiūlyme nurodyta kaina, išreikšta skaitmenimis, neatitinka kainos, nurodytos žodžiais, teisinga laikoma kaina, nurodyta žodžiais;

50.3. ar pasiūlymas yra susiūtas, sunumeruotas ir paskutinio lapo antrojoje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius (jeigu perkančioji organizacija reikalauja, kad paraiškos ir (arba) pasiūlymai (ar jų dalis) būtų pateikiami tiekėjui tiesiogiai perduodant dokumentus perkančiajai organizacijai, per pašto paslaugos teikėją ar kitą tinkamą vežėją);

50.4. ar yra pateiktas pasiūlymo galiojimo užtikrinimas, jeigu jo reikalaujama.

51. Susipažinimo su paraiškomis ar pasiūlymais posėdyje dalyvaujantiems suinteresuotiems tiekėjams ar jų įgaliotiesiems atstovams, turi būti leidžiama viešai ištaisyti pastebėtus pasiūlymų susiuvimo ar įforminimo trūkumus, kuriuos įmanoma ištaisyti posėdžio metu.

52. Kiekvienas susipažinimo su paraiškomis ar pasiūlymais posėdyje dalyvaujantis tiekėjas ar jo atstovas turi teisę asmeniškai peržiūrėti viešai perskaitytą informaciją, tačiau perkančioji organizacija negali atskleisti tiekėjo pasiūlyme esančios konfidencialios informacijos.

53. Susipažinimo su paraiškomis ar pasiūlymais rezultatus komisija įformina protokolu, kuriame turi būti nurodytos paraiškų ar pasiūlymų gavimo datos, valandos ir minutės ir susipažinimo su paraiškomis ar pasiūlymais posėdžio metu viešai perskaityta informacija.

54. Apie protokolu įformintus susipažinimo su paraiškomis ar pasiūlymais posėdžio rezultatus turi būti raštu pranešama to pageidaujantiems paraiškas ar pasiūlymus pateikusiems tiekėjams, tačiau negali būti atskleidžiama tiekėjo pasiūlyme esanti konfidenciali informacija.

55. Perkančioji organizacija, vadovaudamasi šio Aprašo 67-77 punktais, laimėjusį (-ius) nustato ekonomiškai naudingiausią (-ius) pasiūlymą (-us), jeigu tenkinamos visos šios sąlygos:

55.1. paraiška ir (arba) pasiūlymas pateiktas iki pirkimo dokumentuose nurodyto termino pabaigos;

55.2. paraiška ir (arba) pasiūlymas atitinka pirkimo dokumentuose nustatytus reikalavimus, sąlygas ir kriterijus;

55.3. paraišką arba pasiūlymą pateikęs tiekėjas nėra pašalintas vadovaujantis pirkimo dokumentuose nustatytais tiekėjų pašalinimo pagrindais, jeigu taikoma;

55.4. paraišką arba pasiūlymą pateikęs tiekėjas atitinka pirkimo dokumentuose nustatytus kvalifikacijos reikalavimus, jeigu taikoma;

55.5. paraišką arba pasiūlymą pateikęs tiekėjas per perkančiosios organizacijos nustatytą terminą patikslino, papildė, paaiškino informaciją, kaip nurodyta šio Aprašo 56 punkte;

55.6. pasiūlyta kaina nėra per didelė ir perkančiajai organizacijai nepriimtina. Laikoma, kad pasiūlyta kaina yra per didelė ir nepriimtina, jeigu ji viršija perkančiosios organizacijos pirkimui arba, kai pirkimo objektas skaidomas į dalis - kiekvienai pirkimo objekto daliai skirtas lėšas, nustatytas ir užfiksuotas perkančiosios organizacijos rengiamuose dokumentuose prieš pradedant pirkimo procedūrą. Jeigu ekonomiškai naudingiausiame pasiūlyme nurodyta kaina yra per didelė ir nepriimtina ir perkančioji organizacija pirkimo dokumentuose nėra nurodžiusi pirkimui arba, kai pirkimo objektas skaidomas į dalis - kiekvienai pirkimo objekto daliai skirtų lėšų sumos, kiti pasiūlymų eilėje esantys pasiūlymai laimėjusiais negali būti nustatyti.

Jeigu paraiška arba pasiūlymas neatitinka bent vieno iš Aprašo 55.1-55.6 papunkčiuose nustatytų reikalavimų, paraiška arba pasiūlymas atmetamas.

56. Jeigu tiekėjas pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų trūksta, perkančioji organizacija privalo nepažeisdama lygiateisiškumo ir skaidrumo principų prašyti tiekėją šiuos dokumentus ar duomenis patikslinti, papildyti arba paaiškinti per jos nustatytą protingą terminą. Vadovaudamasi šiuo punktu, perkančioji organizacija gali prašyti tiekėjų patikslinti, papildyti arba paaiškinti savo paraiškas ir (arba) pasiūlymus, tačiau ji negali prašyti, siūlyti arba leisti pakeisti paraiškos arba pasiūlymo esmės – pakeisti kainą arba padaryti kitų pakeitimų, dėl kurių pirkimo dokumentų reikalavimų neatitinkanti paraiška arba pasiūlymas taptų atitinkantis pirkimo dokumentų reikalavimus.

57. Perkančioji organizacija, pasiūlymų vertinimo metu radusi pasiūlyme nurodytos kainos apskaičiavimo klaidų, privalo paprašyti tiekėjų per jos nurodytą terminą ištaisyti pasiūlyme pastebėtas aritmetines klaidas, nekeičiant susipažinimo su pasiūlymais metu užfiksuotos kainos. Taisydamas pasiūlyme nurodytas aritmetines klaidas, tiekėjas gali taisyti kainos sudedamąsias dalis, tačiau neturi teisės atsisakyti kainos sudedamųjų dalių arba papildyti kainą naujomis dalimis.

58. Perkančioji organizacija turi teisę patikrinti, ar nėra tiekėjų pašalinimo pagrindų. Perkančioji organizacija, nustatydama tiekėjų pašalinimo pagrindus, vadovaujasi Viešųjų pirkimų įstatymo 46 straipsniu.

59. Perkančioji organizacija privalo išsiaiškinti, ar tiekėjas yra kompetentingas, patikimas ir pajėgus tinkamai įvykdyti pirkimo sąlygas, todėl ji turi teisę skelbime apie pirkimą ir kituose pirkimo dokumentuose nustatyti būtinus tiekėjų kvalifikacijos reikalavimus ir šių reikalavimų atitiktį patvirtinančius dokumentus ar informaciją. Perkančiosios organizacijos nustatyti tiekėjų kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, tikslūs ir aiškūs. Perkančioji organizacija, nustatydama tiekėjų kvalifikacijos reikalavimus ir šių reikalavimų atitiktį patvirtinančius dokumentus ar informaciją, vadovaujasi Viešųjų pirkimų įstatymo 47 straipsniu ir Viešųjų pirkimų tarnybos patvirtinta tiekėjo kvalifikacijos reikalavimų nustatymo metodika, kiek tai atitinka pirkimo objektui keliamus reikalavimus bei pirkimo tikslą.

60. Tiekėjas gali remtis kitų ūkio subjektų pajėgumais arba tiekėjų grupė gali remtis grupės tiekėjų arba kitų ūkio subjektų pajėgumais, kad atitiktų pirkimo dokumentuose nustatytus reikalavimus.

61. Jeigu reikalaujama išsilavinimo, profesinės kvalifikacijos ar profesinės patirties arba turėti specialų leidimą ar būti tam tikrų organizacijų nariu, tiekėjas gali remtis kitų ūkio subjektų pajėgumais tik tuo atveju, jeigu tie subjektai patys suteiks tiekėjui arba tiesiogiai perkančiajai organizacijai paslaugas, kurioms reikia jų turimų pajėgumų.

62. Perkančioji organizacija pirkimo dokumentuose gali nustatyti, kad kai tiekėjas pageidauja remtis kitų ūkio subjektų pajėgumais, jis perkančiajai organizacijai privalo pasiūlyme įrodyti, kad vykdant sutartį ūkio subjektų, kurių pajėgumais jis remiasi, ištekliai jam bus prieinami.

63. Perkančioji organizacija gali tikrinti, ar ūkio subjektai, kurių pajėgumais ketina remtis tiekėjas, tenkina jiems keliamus kvalifikacijos reikalavimus ir ar nėra tokio ūkio subjekto pašalinimo pagrindų. Jeigu ūkio subjektas netenkina jam keliamų kvalifikacijos reikalavimų arba jo padėtis atitinka bent vieną pirkimo dokumentuose nustatytą pašalinimo pagrindą, perkančioji organizacija turi pareikalauti per jos nustatytą terminą pakeisti jį reikalavimus atitinkančiu ūkio subjektu.

64. Kai tiekėjas remiasi kitų ūkio subjektų pajėgumais, atsižvelgdama į pirkimo dokumentuose nustatytus ekonominio ir finansinio pajėgumo reikalavimus, perkančioji organizacija gali reikalauti, kad tiekėjas ir ūkio subjektai, kurių pajėgumais remiamasi, prisiimtų solidarią atsakomybę už sutarties įvykdymą.

65. Perkančioji organizacija nereikalauja iš tiekėjo pateikti dokumentų, patvirtinančių jo pašalinimo pagrindų nebuvimą ir atitiktį kvalifikacijos reikalavimams, jeigu ji:

65.1. turi galimybę susipažinti su šiais dokumentais ar informacija tiesiogiai ir neatlygintinai prisijungusi prie nacionalinės duomenų bazės bet kurioje valstybėje narėje arba naudodamasi Centrinės viešųjų pirkimų informacinės sistemos priemonėmis;

65.2. šiuos dokumentus jau turi iš ankstesnių pirkimo procedūrų.

66. Tikrindama, ar nėra tiekėjo pašalinimo pagrindų, nustatytų pagal Viešųjų pirkimų įstatymo 46 straipsnį, ar tiekėjas atitinka kvalifikacijos reikalavimus, nustatytus pagal Viešųjų pirkimų įstatymo 47 straipsnį, perkančioji organizacija vadovaujasi Viešųjų pirkimų įstatymo 49-51 straipsniais. Tikrindama, ar tiekėjui bus prieinami kitų ūkio subjektų, kurių pajėgumais jis remiasi, turimi ištekliai, perkančioji organizacija iš jo priima bet kokias tai patvirtinančias priemones.

67. Perkančioji organizacija laimėjusį pasiūlymą, atsižvelgdama į pasirinktą pirkimo būdą, išrenka pagal:

67.1. kainos ir kokybės santykį. Vertinant atsižvelgiama į kainą ir kriterijus, susijusius su pirkimo objektu;

67.2. kainą;

67.3. kitus kriterijus, nustatytus pirkimo dokumentuose (taikoma tik vykdant pirkimą programos konkurso būdu).

68. Pasiūlymus vertindama pagal kainos ir kokybės santykį, perkančioji organizacija pirkimo dokumentuose gali iš anksto nustatyti fiksuotą kainą. Tokiu atveju tiekėjai konkuruoja ir ekonomiškai naudingiausias pasiūlymas išrenkamas tik kokybės kriterijų pagrindu.

69. Pasirinkti pasiūlymų vertinimo kriterijai neturi perkančiajai organizacijai suteikti neribotos pasirinkimo laisvės ir turi užtikrinti veiksmingą tiekėjų konkurenciją. Pasiūlymų vertinimo kriterijai turi būti suformuluoti taip, kad tiekėjų pasiūlymuose pateiktos informacijos atitiktį nustatytiems pasiūlymų vertinimo kriterijams būtų galima patikrinti. Kilus abejonių, perkančioji organizacija turi patikrinti tiekėjo pateiktos informacijos tikslumą ir įrodymus.

70. Perkančioji organizacija nurodo pirkimo dokumentuose ekonomiškai naudingiausiam pasiūlymui nustatyti pasirinkto kiekvieno kriterijaus lyginamąjį svorį, išskyrus atvejus, kai ekonomiškai naudingiausias pasiūlymas nustatomas tik pagal kainą. Kriterijų lyginamasis svoris išreiškiamas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, perkančioji organizacija turi nurodyti pirkimo dokumentuose taikomų kriterijų svarbos eiliškumą mažėjimo tvarka.

71. Siekdama išsirinkti ekonomiškai naudingiausią pasiūlymą, perkančioji organizacija pirkimo dokumentuose gali nustatyti minimalią balų sumą, kurios nesurinkusių tiekėjų pasiūlymai bus atmesti.

72. Komisija arba pirkimų organizatorius palygina tik tuos pasiūlymus, kurie atitinka pirkimo dokumentuose nurodytus reikalavimus.

73. Perkančioji organizacija, pirkimo dokumentuose nustačiusi, kad bus vykdomos derybos, jas vykdydama vadovaujasi Aprašo 16-17 punktuose nustatytais reikalavimais ir:

73.1. negali derėtis dėl pirkimo objekto pobūdžio ir pagrindinių savybių. Programos transliavimo eteryje periodiškumo ar trukmės iki 10 minučių pakeitimas nelaikomas derėjimusi dėl pagrindinių savybių. Perkančioji organizacija pirkimo dokumentuose gali nustatyti ir daugiau aspektų, dėl kurių nesiderama;

73.2. kvietime dalyvauti derybose visiems tiekėjams nurodo vienodus reikalavimus, suteikia vienodas galimybes ir pateikia vienodą informaciją. Teikdama informaciją perkančioji organizacija neturi diskriminuoti tiekėjų;

73.3. derasi su kiekvienu iš tiekėjų ir prašo jų raštu (tiekėjui tiesiogiai perduodant dokumentus perkančiajai organizacijai, per pašto paslaugos teikėją ar kitą tinkamą vežėją arba elektroninėmis priemonėmis), perkančiosios organizacijos kvietime dalyvauti derybose nustatytomis priemonėmis, pateikti galutinius pasiūlymus. Perkančioji organizacija neprivalo prašyti pateikti galutinio pasiūlymo tuo atveju, kai derybose dalyvauja vienas tiekėjas;

73.4. gali nesiderėti ir sudaryti sutartį su pirminį pasiūlymą pateikusiu tiekėju (ar keliais tiekėjais), taip pat tiekėjo pirminį pasiūlymą vertinti kaip galutinį, kai jis neatvyksta į derybas ir (arba) nepateikia galutinio pasiūlymo;

73.5. derybas gali vykdyti nuosekliai, pakopomis, jeigu tai numatyta pirkimo dokumentuose, kad būtų galima, vadovaujantis kvietime dalyvauti derybose nustatytais kriterijais, mažinti pasiūlymų, dėl kurių būtų deramasi, skaičių. Kvietime dalyvauti derybose turi būti nurodyta, ar perkančioji organizacija numato taikyti derybų pakopas. Jeigu derybos vyksta pakopomis, tiekėjams, kurie neatitinka kvietime dalyvauti derybose nustatytų kriterijų ir dėl to nekviečiami į kitą pakopą, ne vėliau kaip per 3 darbo dienas nuo atitinkamo sprendimo priėmimo apie tai pranešama raštu. Kvietime dalyvauti derybose nustatyti kriterijai derybų vykdymo metu negali būti keičiami;

73.6. ketindama baigti derybas, nustato terminą, iki kada tiekėjai turi pateikti galutinius pasiūlymus, ir apie tai informuoja visus tiekėjus, kurie atitinka kvietime dalyvauti derybose nustatytus kriterijus.

74. Informacija apie derybų metu gautus pasiūlymus ir pasiektus susitarimus fiksuojama derybų protokole, kuriame atsispindi derybų eiga ir pasiekti susitarimai. Jei derybos vyksta surengus tam skirtą susitikimą, protokolą pasirašo derybose dalyvavę komisijos nariai arba pirkimų organizatorius ir tiekėjas, su kuriuo derėtasi, arba jo įgaliotas atstovas.

75. Perkančioji organizacija, norėdama priimti sprendimą dėl laimėjusio (-ių) pasiūlymo (-ų), turi nedelsdama įvertinti pateiktus tiekėjų pasiūlymus (jeigu vykdytos derybos – galutinius pasiūlymus) ir nustatyti pasiūlymų eilę (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Į pasiūlymų eilę įtraukiami tie tiekėjai, kurių pasiūlymai atitiko pirkimo dokumentuose nustatytus reikalavimus. Pasiūlymų eilė nustatoma ekonominio naudingumo mažėjimo tvarka. Tais atvejais, kai pirkimo dokumentuose nurodyta, kad bus nustatomas vienas laimėtojas ir kelių tiekėjų pasiūlymų ekonominis naudingumas yra vienodas, sudarant pasiūlymų eilę, pirmesnis į šią eilę įrašomas tiekėjas, kurio pasiūlymas pateiktas anksčiausiai.

76. Perkančioji organizacija ne vėliau kaip per 5 darbo dienas nuo pasiūlymų eilės nustatymo suinteresuotiems tiekėjams raštu praneša apie priimtą sprendimą nustatyti laimėjusį (-ius) pasiūlymą (-us), dėl kurio (-ių) bus sudaroma (-os) sutartis (-ys), pateikia Aprašo 78 punkte nurodytos atitinkamos informacijos, kuri dar nebuvo pateikta pirkimo procedūros metu, santrauką, nurodo nustatytą pasiūlymų eilę ir laimėjusį (-ius) pasiūlymą (-us). Perkančioji organizacija taip pat nurodo priežastis, dėl kurių buvo priimtas sprendimas nesudaryti sutarties ir pradėti pirkimą iš naujo. Apie priimtą sprendimą nustatyti laimėjusį (-ius) pasiūlymą (-us), dėl kurio (-ių) bus sudaroma (-os) sutartis (-ys), perkančioji organizacija gali neinformuoti suinteresuotų tiekėjų, kai neskelbiama apklausa vykdoma žodžiu ir sutartis sudaroma žodžiu.

77. Perkančioji organizacija gali nevertinti viso tiekėjo pasiūlymo, jeigu patikrinusi jo dalį nustato, kad, vadovaujantis šio Aprašo reikalavimais, pasiūlymas turi būti atmestas.

78. Perkančioji organizacija, gavusi suinteresuoto tiekėjo raštu pateiktą prašymą, ne vėliau kaip per 15 dienų nuo jo gavimo dienos išsamiai pateikia šią informaciją:

78.1. tiekėjui, kurio pasiūlymas nebuvo atmestas:

78.1.1. laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio pavadinimą;

78.1.2. informaciją apie derybų su dalyviais eigą;

78.2. tiekėjui, kurio paraiška ar pasiūlymas buvo atmestas, – paraiškos ar pasiūlymo atmetimo priežastis, įskaitant, jeigu taikoma, informaciją apie tai, kad buvo remtasi šio Aprašo 77 punkto nuostatomis.

79. Perkančioji organizacija Aprašo 76 ir 78 punktuose nurodytais atvejais negali teikti informacijos, jeigu jos atskleidimas prieštarauja informacijos ir duomenų apsaugą reguliuojantiems teisės aktams arba visuomenės interesams, pažeidžia teisėtus konkretaus tiekėjo komercinius interesus arba turi neigiamą poveikį tiekėjų konkurencijai.

**V SKYRIUS**

**PIRKIMO BŪDAI**

80. Pagal šį Aprašąradijo ir audiovizualinės žiniasklaidos programų, jų sukūrimo ir (arba) gaminimo paslaugos, kai tokių paslaugų pirkimus atlieka transliuotojas, gali būti perkamos šiais būdais:

80.1. programos konkurso;

80.2. neskelbiamos apklausos.

81. Pagal šį Aprašą radijo ir audiovizualinės žiniasklaidos programų transliavimo eteryje laiko paslaugos, kai sutartis sudaroma su radijo programų transliuotoju ar visuomenės informavimo audiovizualinėmis priemonėmis paslaugos teikėju (toliau – transliavimo paslaugos), gali būti perkamos šiais būdais:

81.1. skelbiamos apklausos;

81.2. neskelbiamos apklausos.

82. Jeigu perkančioji organizacija nusprendžia vykdyti pirkimą vienu iš pirkimo būdų ar priemonių, numatytų Viešųjų pirkimų įstatyme, toks pirkimas vykdomas vadovaujantis atitinkamą pirkimo būdą ar priemonę reglamentuojančiomis Viešųjų pirkimų įstatymo nuostatomis.

**VI SKYRIUS**

**PROGRAMOS KONKURSO VYKDYMAS**

83. Transliuotojas programos konkursą gali vykdyti visais atvejais.

84. Transliuotojas, atlikdamas pirkimą programos konkurso būdu, vadovaudamasis Aprašo 86 punkto nuostatomis, gali apriboti tiekėjų, kuriuos jis kvies pateikti pasiūlymus, skaičių. Tokia kvalifikacinė atranka atliekama tik iš tiekėjų, dėl kurių nėra transliuotojo nustatytų pašalinimo pagrindų, jeigu jie nustatyti, ir kurie atitinka nustatytus kvalifikacijos reikalavimus, jeigu jie nustatyti.

85. Aprašo 84 punkte nurodytu atveju, paraišką gali pateikti kiekvienas suinteresuotas tiekėjas, o pasiūlymus teikia tik transliuotojo pakviesti tiekėjai.

86. Programos konkurso atveju kviečiamų tiekėjų skaičius negali būti mažesnis kaip trys. Kviečiamų tiekėjų skaičius turi būti pakankamas konkurencijai užtikrinti. Pateikti pasiūlymus turi būti pakviesta ne mažiau tiekėjų, negu transliuotojo nustatytas mažiausias kviečiamų tiekėjų skaičius. Jeigu nustatytus reikalavimus dėl pašalinimo pagrindų, jeigu jie nustatyti, ir kvalifikacijos, jeigu ji tikrinama, atitinka mažiau tiekėjų, negu nustatytas mažiausias kviečiamų tiekėjų skaičius, transliuotojas pateikti pasiūlymus kviečia visus tiekėjus, kurie atitinka šiuos reikalavimus. Transliuotojas negali kviesti dalyvauti programos konkurse paraiškų nepateikusių kitų tiekėjų arba tiekėjų, kurie neatitinka nustatytų reikalavimų dėl pašalinimo pagrindų ir (arba) kvalifikacijos.

87. Transliuotojui pirkimo dokumentuose nustačius, kad bus vykdoma kvalifikacinė atranka, skelbime apie pirkimą ir pirkimo dokumentuose papildomai nurodoma informacija, kad bus vykdoma kvalifikacinė atranka, mažiausias ir, jeigu reikia, didžiausias kviečiamų tiekėjų skaičius. Pirkimo dokumentuose taip pat nurodomi kvalifikacinės atrankos reikalavimai ir taisyklės: tiekėjų pašalinimo pagrindai ir (arba) kvalifikacijos reikalavimai, tiekėjų kvalifikacijos vertinimo tvarka ir tiekėjų pašalinimo pagrindų nebuvimą ir (arba) atitiktį kvalifikacijos reikalavimams patvirtinančių dokumentų sąrašas.

88. Paraiškų pateikimo terminas negali būti trumpesnis kaip 10 darbo dienų nuo skelbimo apie pirkimą paskelbimo.

89. Transliuotojo ir tiekėjo bendravimas ir keitimasis informacija, vyksta raštu, transliuotojo pirkimo dokumentuose nustatytomis priemonėmis. Paraiškos ir pasiūlymai transliuotojui pateikiami raštu (tiekėjui tiesiogiai perduodant dokumentus transliuotojui, per pašto paslaugos teikėją ar kitą tinkamą vežėją).

90. Komisija, gavusi tiekėjų paraiškas, pagal pirkimo dokumentuose nustatytus reikalavimus ir taisykles atlieka tiekėjų kvalifikacinę atranką, jeigu tokia atranka nustatyta pirkimo dokumentuose.

91. Komisija atrinktus tiekėjus vienu metu raštu kviečia pateikti pasiūlymus. Kvietime turi būti nurodomas interneto adresas, kuriuo paskelbtas skelbimas apie pirkimą ir pirkimo dokumentai, ir pasiūlymų pateikimo termino pabaiga, nurodant datą, valandą ir minutę.

92. Pasiūlymų pateikimo terminas negali būti trumpesnis, kaip 10 darbo dienų nuo kvietimo pateikti pasiūlymus išsiuntimo atrinktiems tiekėjams dienos.

93. Programos konkursui pateikti pasiūlymai vertinami pagal pirkimo dokumentuose nustatytus kriterijus, kurie nebūtinai turi remtis kaina arba kainos ir kokybės santykiu.

94. Programos konkursui pateiktų pasiūlymų įvertinimui gali būti rengiamas viešas aptarimas, kuriame juos analizuoja komisijos pakviesti ekspertai. Šio aptarimo išvados įforminamos protokolu. Komisijos nariai viešame aptarime savo nuomonės nepareiškia.

95. Programos konkurso viešo aptarimo protokolas su ekspertų išvadomis pateikiamas komisijai iki jos nustatyto termino. Ekspertai savo išvadas pateikia raštu. Ekspertų išvados komisijai yra rekomendacinio pobūdžio.

96. Komisija, tiekėjams ir ekspertams nedalyvaujant, vertina programos konkursui pateiktus pasiūlymus, kurie atitinka pirkimo dokumentuose nustatytus reikalavimus.

97. Jeigu pirkimo dokumentuose buvo numatyta, kad bus vykdomos derybos, komisija, įvertinusi pateiktus tiekėjų pasiūlymus, nustato preliminarią pasiūlymų eilę (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Preliminari pasiūlymų eilė nustatoma ekonominio naudingumo mažėjimo tvarka. Tais atvejais, kai pirkimo dokumentuose nurodyta, kad bus nustatomas vienas laimėtojas ir kelių tiekėjų pasiūlymų ekonominis naudingumas yra vienodas, sudarant preliminarią pasiūlymų eilę, pirmesnis į šią eilę įrašomas tiekėjas, kurio pasiūlymas pateiktas anksčiausiai.

98. Komisija suinteresuotiems tiekėjams ne vėliau kaip per 5 darbo dienas nuo preliminarios pasiūlymų eilės nustatymo raštu praneša apie nustatytą preliminarią pasiūlymų eilę ir nurodo, kiek pirmąsias vietas preliminarioje pasiūlymų eilėje užėmusių tiekėjų kviečiama dalyvauti derybose.

99. Programos konkurso laimėtojas (-ai) nustatomas (-i) Aprašo 75 punkte nustatyta tvarka. Komisija, nustačiusi pasiūlymų eilę, laimėtojais gali nustatyti pasirinktą pirmąsias vietas pasiūlymų eilėje užėmusių tiekėjų skaičių, nepriklausomai nuo to, kiek pirmąsias vietas preliminarioje pasiūlymų eilėje užėmusių tiekėjų buvo kviečiama dalyvauti derybose. Nustatydama programos konkurso laimėtojų skaičių, komisija protokole turi nurodyti objektyvias tokio pasirinkimo priežastis.

100. Transliuotojas grąžina programos konkurso tiekėjams nelaimėjusius pasiūlymus, jei to pageidauja pasiūlymą programos konkurse pateikęs tiekėjas. Prašymas grąžinti pasiūlymą turi būti pateiktas ne vėliau kaip per 20 darbo dienų nuo pirkimo pabaigos.

**VII SKYRIUS**

**SKELBIAMOS APKLAUSOS VYKDYMAS**

101. Perkančioji organizacija, nurodyta Aprašo 2.2 papunktyje, pirkdama transliavimo paslaugas, skelbiamą apklausą gali vykdyti visais atvejais.

102. Pasiūlymų pateikimo terminas negali būti trumpesnis kaip 5 darbo dienos nuo skelbimo apie pirkimą paskelbimo.

**VIII SKYRIUS**

**NESKELBIAMOS APKLAUSOS VYKDYMAS**

103. Perkančioji organizacija neskelbiamą apklausą gali vykdyti, kai yra bent viena iš šių sąlygų:

103.1. pirkime, apie kurį buvo skelbta, nebuvo gauta paraiškų arba pasiūlymų arba visos pateiktos paraiškos arba pasiūlymai buvo atmesti, o pirminės pirkimo sąlygos iš esmės nekeičiamos;

103.2. dėl įvykių, kurių perkančioji organizacija negalėjo iš anksto numatyti, būtina ypač skubiai įsigyti paslaugų. Aplinkybės, kuriomis grindžiama ypatinga skuba, negali priklausyti nuo perkančiosios organizacijos;

103.3. jeigu paslaugas teikti gali tik konkretus tiekėjas dėl vienos iš šių priežasčių:

103.3.1. konkurencijos nėra dėl techninių priežasčių;

103.3.2. dėl išimtinių teisių, įskaitant intelektinės nuosavybės teises, apsaugos;

103.3.3. dėl transliuotojo reitingais pagrįstų aplinkybių;

103.3.4. dėl transliuotojo numatyto programų tinklelio;

103.4. kai iš to paties tiekėjo perkamos naujos paslaugos, panašios į tas, kurios buvo pirktos pagal pirminę sutartį, kai yra visos šios sąlygos kartu:

103.4.1. visi nauji pirkimai yra skirti tam pačiam pirkimo objektui, dėl kurio buvo sudaryta pirminė sutartis, vykdyti;

103.4.2. pirminė sutartis buvo sudaryta pirkimą atlikus skelbiamos apklausos ar programos konkurso būdu Apraše nustatyta tvarka;

103.4.3. nauji pirkimai atliekami nuo pirminės sutarties sudarymo momento praėjus ne ilgesniam kaip 3 metų laikotarpiui;

103.5. jeigu perkančioji organizacija pagal ankstesnę pirkimo sutartį, sudarytą atlikus pirkimą vadovaujantis šiuo Aprašu, iš kurio nors tiekėjo pirko paslaugas ir nustatė, kad iš jo tikslinga pirkti jų papildomai, derinant su jau turimomis paslaugomis, nesikeičia papildomai perkamų paslaugų kainos ir kitos sąlygos, o alternatyvūs pirkimai būtų nepriimtini;

103.6. jeigu dėl aplinkybių, kurių nebuvo galima numatyti, paaiškėja, kad reikia papildomų paslaugų, kurios nebuvo įrašytos į anksčiau sudarytą pirkimo sutartį ir kurių techniškai ar ekonomiškai neįmanoma atskirti nuo pradinės pirkimo sutarties, nesukeliant didelių nepatogumų transliuotojui. Tokia pirkimo sutartis gali būti sudaroma tik su tuo teikėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 50 procentų pagrindinės pirkimo sutarties vertės.

104. Aprašo 103.3.1-103.3.4 papunkčiai gali būti taikomi tik tuo atveju, kai nėra pagrįstos alternatyvos ar pakaitalo ir konkurencijos nebuvimas nėra sukurtas perkančiosios organizacijos, dirbtinai sugriežtinant pirkimo reikalavimus;

105. Neskelbiama apklausa vykdoma apklausiant pasirinktą tiekėjų skaičių. Perkančioji organizacija pasirinkdama tiekėją (-us) turi siekti, kad paslaugoms įsigyti skirtos lėšos būtų naudojamos racionaliai.

106. Neskelbiama apklausa gali būti atliekama žodžiu (telefonu, tiesiogiai apklausiant tiekėją ar kitomis priemonėmis) arba raštu (elektroniniu paštu, paštu, telefaksu ar kitomis priemonėmis). Tiekėjų pasiūlymai pateikiami žodžiu arba raštu.

107. Neskelbiama apklausa gali būti atliekama žodžiu Aprašo 103.2-103.6 papunkčiuose nustatytais atvejais arba kai numatoma sutarties vertė yra ne didesnė kaip 10 000 Eur (dešimt tūkstančių eurų) be PVM. Kitais atvejais neskelbiama apklausa atliekama raštu.

108. Pirkimo dokumentai rengiami Aprašo 103.1 papunktyje nustatytu atveju arba kai neskelbiama apklausa atliekama raštu.

Aprašo 103.1 papunktyje nustatytu atveju pirkimo dokumentai rengiami pagal Aprašo 27 punkte nustatytus reikalavimus.

Kai neskelbiama apklausa atliekama raštu, reikalavimai pirkimo dokumentams nustatomi perkančiosios organizacijos nuožiūra.

Kai neskelbiama apklausa atliekama žodžiu, pirkimo dokumentai gali būti nerengiami, o nusprendus juos rengti, jų reikalavimai nustatomi perkančiosios organizacijos nuožiūra.

109. Susipažinimo su pateiktais pasiūlymais procedūra, atliekant neskelbiamą apklausą, gali būti nevykdoma – tokiu atveju patikrinama, ar tiekėjo siūlomas pirkimo objektas atitinka perkančiosios organizacijos poreikius ir ar tiekėjo siūloma kaina nėra per didelė ir perkančiajai organizacijai nepriimtina.

**IX SKYRIUS**

**SUTARTIES SUDARYMAS**

110. Tiekėjas, kurio pasiūlymas nustatytas laimėjęs, sudaryti sutarties kviečiamas raštu (išskyrus šio Aprašo nustatytus atvejus, kai sutartis sudaroma žodžiu) ir jam nurodomas laikas, iki kada jis turi sudaryti sutartį.

111. Jeigu tiekėjas, kuriam buvo pasiūlyta sudaryti sutartį, raštu atsisako ją sudaryti arba nepateikia pirkimo dokumentuose nustatyto sutarties įvykdymo užtikrinimą patvirtinančio dokumento, arba iki perkančiosios organizacijos nurodyto laiko nepasirašo sutarties, arba atsisako sudaryti sutartį šiame Apraše ir pirkimo dokumentuose nustatytomis sąlygomis, laikoma, kad jis atsisakė sudaryti sutartį. Tuo atveju perkančioji organizacija gali siūlyti sudaryti sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti sutartį, jeigu tenkinamos šio Aprašo 55 punkte išdėstytos sąlygos.

112. Sudarant sutartį, joje negali būti keičiama laimėjusio tiekėjo pasiūlymo kaina ar kitos sąlygos, derybų atveju – galutinai suderėta kaina ar kitos sąlygos ir pirkimo dokumentuose nustatytos pirkimo sąlygos.

113. Perkančioji organizacija gali reikalauti, kad tiekėjas savo pasiūlyme nurodytų, kokiai sutarties daliai ir kokius subtiekėjus, jeigu jie yra žinomi, jis ketina pasitelkti. Šiame punkte nustatytas reikalavimas nekeičia pagrindinio tiekėjo atsakomybės dėl numatomos sudaryti sutarties įvykdymo.

114. Sutartis jos galiojimo laikotarpiu gali būti keičiama pagal šį Aprašą neatliekant naujos pirkimo procedūros, kai yra visos šios sąlygos kartu:

114.1. bendra atskirų pakeitimų pagal šį punktą vertė neviršija 30 procentų pradinės sutarties vertės;

114.2. pakeitimu iš esmės nepakeičiamas sutarties pobūdis.

115. Jeigu sutarties pakeitimas atliekamas kitais negu apibrėžti Aprašo 114 punkte nustatytais atvejais, tokiam pakeitimui atlikti turi būti atliekama nauja pirkimo procedūra pagal šio Aprašo reikalavimus.

116. Kai programos sukūrimo ir (arba) gaminimo paslaugas programų konkurso būdu perka viešoji įstaiga Lietuvos nacionalinis radijas ir televizija, Komisija, išrinkusi geriausią pasiūlymą pateikusį (-ius) teikėją (-us), pirkimo procedūrų rezultatus pateikia Lietuvos nacionalinio radijo ir televizijos tarybai, kuri tvirtina paslaugų pirkimo rezultatus. Sutartis (-ys) su laimėjusiu (-iais) teikėju (-ais) gali būti sudaryta (-os) tik Lietuvos nacionalinio radijo ir televizijos tarybai patvirtinus konkurso rezultatus.

**X SKYRIUS**

**BAIGIAMOSIOS NUOSTATOS**

117. Susipažinti su visa su pirkimais susijusia informacija gali tik komisijos nariai, pirkimų organizatoriai, komisijos ar vertinimo komisijos posėdžiuose dalyvaujantys stebėtojai ir perkančiosios organizacijos pakviesti ekspertai, perkančiosios organizacijos vadovas, jo įgalioti asmenys, kiti asmenys ir institucijos, turinčios tokią teisę pagal jų veiklą reglamentuojančius Lietuvos Respublikos įstatymus, taip pat Lietuvos Respublikos Vyriausybės nutarimu įgalioti Europos Sąjungos ar atskirų valstybių finansinę paramą administruojantys viešieji juridiniai asmenys. Kiti asmenys gali susipažinti tik su ta su pirkimais susijusia informacija, kuri nėra konfidenciali.

118. Kiekviena atliekama pirkimo procedūra patvirtinama toliau nurodomais dokumentais:

118.1. jei pirkimas vykdomas žodžiu, pirkimą patvirtinantys dokumentai yra sutartis, o jei sutartis sudaryta žodžiu – sąskaita faktūra/PVM sąskaita faktūra arba kiti buhalterinės apskaitos dokumentai;

118.2. jei pirkimas vykdomas raštu, pirkimą patvirtinantys dokumentai yra susirašinėjimo informacija, skelbimas apie pirkimą (jei pirkimas buvo skelbiamas) ir kiti pirkimo dokumentai, protokolai (fiksuojantys komisijos sprendimus ar surašomi derybų ar susitikimų su tiekėjais atveju), taip pat sudaryta sutartis, o jei sutartis sudaryta žodžiu – sąskaita faktūra/PVM sąskaita faktūra arba kiti buhalterinės apskaitos dokumentai.

119. Perkančioji organizacija turi dokumentais pagrįsti atliekamo pirkimo eigą net ir tuo atveju, kai pirkimas atliekamas elektroninėmis priemonėmis.

120. Aprašo 118 punkte nurodyti dokumentai saugomi Lietuvos Respublikos dokumentų ir archyvų įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Radijo ir audiovizualinės žiniasklaidos programų, jų sukūrimo, gaminimo ir transliavimo eteryje laiko pirkimų tvarkos aprašo

priedas

(Forma)

(perkančiosios organizacijos pavadinimas)

(asmens vardas ir pavardė)

## NEPRIEKAIŠTINGOS REPUTACIJOS REIKALAVIMŲ ATITIKTIES DEKLARACIJA

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vietovės pavadinimas)

Būdamas (-a) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(pirkime atliekamų pareigų pavadinimas)

patvirtinu, kad atitinku Lietuvos Respublikos viešųjų pirkimų įstatymo 2 straipsnio 17 dalyje nustatytus kriterijus, keliamus nepriekaištingos reputacijos asmeniui.

Pasižadu nedelsdamas raštu informuoti kultūros ministrą arba už pirkimų kontrolę atsakingą asmenį apie atsiradusias/paaiškėjusias aplinkybes, dėl kurių negaliu būti laikomas (-a) nepriekaištingos reputacijos asmeniu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

(pirkime atliekamų (Parašas)(Vardas ir pavardė)

pareigų pavadinimas)