|  |  |  |
| --- | --- | --- |
| Energetikos ministerijai  Finansų ministerijai  Krašto apsaugos ministerijai  Kultūros ministerijai  Susisiekimo ministerijai  Užsienio reikalų ministerijai  Ūkio ministerijai  Vidaus reikalų ministerijai  Generalinei prokuratūrai  Specialiųjų tyrimų tarnybai  Valstybės saugumo departamentui  Policijos departamentui  prie Vidaus reikalų ministerijos  Lietuvos bankui  Europos teisės departamentui  prie Teisingumo ministerijos |  | Nr. |
|  |  |

**DĖL VYRIAUSYBĖS NUTARIMO „DĖL NACIONALINIAM SAUGUMUI UŽTIKRINTI SVARBIŲ OBJEKTŲ APSAUGOS KOORDINAVIMO KOMISIJOS DARBO TVARKOS APRAŠO PATVIRTINIMO“ PROJEKTO DERINIMO**

Ministro Pirmininko pavedimu teikiame derinti Lietuvos Respublikos Vyriausybės nutarimo „Dėl Nacionaliniam saugumui užtikrinti svarbių objektų apsaugos koordinavimo komisijos darbo tvarkos aprašo patvirtinimo“ projektą (toliau – Projektas).

Projektas parengtas įgyvendinant 2018 m. kovo 1 d. įsigaliosiančio Lietuvos Respublikos nacionaliniam saugumui užtikrinti svarbių objektų apsaugos įstatymo (toliau – Įstatymas) 19 straipsnio 1 dalies nuostatą, kad Vyriausybė turi sudaryti Nacionaliniam saugumui užtikrinti svarbių objektų apsaugos koordinavimo komisiją (toliau – Komisija) ir patvirtinti jos darbo tvarkos aprašą. Komisija pagal Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymo Nr. IX-1132 pakeitimo įstatymo (toliau – Pakeitimo įstatymas) 2 straipsnio 2 dalį pradeda veikti 2018 m. kovo 1 d. ir perima iki Pakeitimo įstatymo įsigaliojimo pradėtas potencialių dalyvių atitikties nacionalinio saugumo interesams įvertinimo procedūras

Tam, kad būtų pradėtos investuotojų, kurie į Komisiją kreipsis po 2018 m. kovo 1 d., atitikties nacionalinio saugumo interesams įvertinimo procedūros, Komisija turi vykdyti veiklą, atsižvelgdama į Įstatymo nuostatas, kuriomis vadovaujantis parengtas Projektas. Projekte nustatyti kreipimosi į Komisiją pagrindai, būtini pateikti Komisijai dokumentai, investuotojų patikros dėl atitikties nacionalinio saugumo interesams vykdymo procedūros ir Komisijos sprendimų priėmimo tvarka. Paminėtina, kad Komisijai Įstatymu suteikta daugiau funkcijų, palyginti su įtvirtintomis šiuo metu galiojančiame Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatyme.

Pagal Įstatymą Komisija ne tik vykdys investuotojų patikrą dėl atitikties nacionalinio saugumo interesams, bet ir vertins nacionaliniam saugumui užtikrinti svarbių įmonių tam tikrus ketinamus sudaryti sandorius ar esminius jau sudarytų sandorių pakeitimus, nagrinės pirmos ir antros kategorijų nacionaliniam saugumui užtikrinti svarbių įmonių reorganizavimo, pertvarkymo, restruktūrizavimo ar likvidavimo procesus, teiks išvadas dėl nacionaliniam saugumui užtikrinti svarbių įmonių saugumo planuose nurodyto turto sunaikinimo, taip pat atliks kitas Įstatyme numatytas funkcijas. Atliekant investuotojo patikrą dėl atitikties nacionalinio saugumo interesams, taip pat įgyvendinant kitas Įstatymo 19 straipsnyje numatytas funkcijas, Komisijai išvadas dėl investuotojo atitikties nacionalinio saugumo interesams pagal kompetenciją teiks Lietuvos Respublikos valstybės saugumo departamentas, Lietuvos Respublikos užsienio reikalų ministerija, Lietuvos Respublikos vidaus reikalų ministerija, Policijos departamentas prie Lietuvos Respublikos vidaus reikalų ministerijos, Lietuvos Respublikos generalinė prokuratūra, Komisijos sprendimu – ir kitos institucijos.

Atsižvelgiant į tai, kad pagal Pakeitimo įstatymo 2 straipsnio 6 dalį Projektas turėtų būti priimtas iki 2018 m. vasario 28 d., ir į projekto aktualumą, **prašome išvadas pateikti iki 2018 m. vasario 26 d.**

Projektas paskelbtas Lietuvos Respublikos Seimo teisės aktų projektų informacinės sistemos Projektų registravimo posistemėje.

Projektas neprieštarauja Septynioliktosios Lietuvos Respublikos Vyriausybės programos, kuriai pritarta Lietuvos Respublikos Seimo 2016 m. gruodžio 13 d. nutarimu Nr. XIII-82, nuostatoms.

Projektas nėra notifikuotinas Europos Komisijai pagal Lietuvos Respublikos Vyriausybės 1999 m. gegužės 20 d. nutarimo Nr. 617 reikalavimus.

Projektas neperkelia ir neįgyvendina Europos Sąjungos teisės aktų nuostatų.

Projekte naujų terminų, vertintinų Lietuvos Respublikos terminų banko įstatymo nustatyta tvarka, nenumatyta.

Projektą parengė Vyriausybės kanceliarijos Teisės grupės patarėja Audinga Galubickienė (tel. 8 706 63 915) ir Vyriausybės kanceliarijos Politikos įgyvendinimo grupės patarėja Sigita Vasiliauskienė (tel. 8 706 63 801).

PRIDEDAMA. Lietuvos Respublikos Vyriausybės nutarimo „Dėl Nacionaliniam saugumui užtikrinti svarbių objektų apsaugos koordinavimo komisijos darbo tvarkos aprašo patvirtinimo“ projektas, 12 lapų.

Vyriausybės kancleris Algirdas Stončaitis

|  |
| --- |
| Sigita Vasiliauskienė, tel. 8 706 63 801, el. p. sigita.vasiliauskiene@lrv.lt |